भूख का कोई भगवान नहीं होता, जब पेट में लगाई गांठें भी नुकीली होकर चुभने लगें तो रोटी से बड़ा कोई धर्म नहीं होता, और न ही भूखे के लिए कोई पाप या पुण्य! पाप, पुण्य, धर्म, अधर्म, नीति और नियम ये सभी बातें उनके लिए हैं जिनके पेट भरे हों l गाड़ियों में बैठे हम लोग अक्सर किसी फैले हाथ पर एक रुपया रखकर स्वयं को गौरवान्वित महसूस करने लगते हैं, और कहीं न कहीं अपने मन के कोने में ऊपर वाले से मिन्नतें करने लगते हैं की हे भगवान हमारी ये इच्छा पूरी कर देना, और कई बार तो किसी फैले हाथ को देखकर झल्ला पड़ते हैं, कमोबेश इसे दृश्य पूरे भारत के हर छोटे बड़े शहर में दिखाई देते हैं, और हम में से ज्यादातर लोग सरकार और प्रणाली को कोसते हुए आगे बढ़ जाते हैं l